BJC พุ่งกว่า 5% วอลุ่มเทรดแน่นเอี๊ยด! โบรกฯ ชี้ Q4 ธุรกิจฟื้นตัวหนุนกำไรโตสนั่น
BJC พุ่งกว่า 5% วอลุ่มเทรดแน่นเอี๊ยด! ล่าสุด ณ เวลา 15.07 น. ราคาอยู่ที่ 51.00 บาท บวก 2.50 บาท หรือ 5.15% สูงสุดที่ 51.25 บาท ต่ำสุดที่ 48.50 บาท มูลค่าซื้อขายที่ 868.09 ล้านบาท โบรกฯ ชี้กำไร Q4/60 โตสนั่น เหตุธุรกิจฟื้นตัวแข็งแกร่ง
7 ก.ย. 2560

ผู้สื่อข่าวรายงานว่า ราคาหุ้นบริษัท เบอร์ลี่ ยุคเกอร์ จำกัด (มหาชน) หรือ BJC ณ เวลา 15.07 น. ราคาอยู่ที่ 51.00 บาท บวก 2.50 บาท หรือ 5.15% สูงสุดที่ 51.25 บาท ต่ำสุดที่ 48.50 บาท มูลค่าซื้อขายที่ 868.09 ล้านบาท

ด้านบล.บัวหลวง ระบุในวิเคราะห์ ปรับเพิ่มคำแนะนำเป็น “ซื้อ” BJC จากเดิม”ถือ” เนื่องจากกำไรของ BJC มีแนวโน้มดีขึ้นอย่างมีนัยสำคัญตั้งแต่ไตรมาส 4/60 เป็นต้นไป ซึ่งมาจากทุกธุรกิจของ BJC ที่จะฟื้นตัวอย่างแข็งแกร่ง
ขณะที่บริษัทยังจะได้รับประโยชน์ทางภาษีด้วย หลังจากที่ยังไม่สามารถใช้ประโยชน์ทางด้านภาษีจากดอกเบี้ยของเงินกู้ที่ใช้ในการซื้อกิจการบริษัท บิ๊กซี ซูเปอร์เซ็นเตอร์ จำกัด (มหาชน) หรือ BIGC จนกว่าการปรับโครงสร้างภายในจะแล้วเสร็จในไตรมาส 4/60 และการกลับภาษีส่วนหนึ่งที่จ่ายไปในไตรมาส 1-3 ของปี 60 ก็จะส่งผลให้กำไรต่อหุ้นเติบโตเท่าตัวในไตรมาส 4/60 
นอกจากนี้ BJC ยังมีภาพการเติบโตที่ชัดเจนในปี 61 หนุนโดยดอกเบี้ยจ่ายที่ลดลงทั้งในส่วนของ BJC และ BIGC
ทั้งนี้ ผลการดำเนินงานของ BIGC ฟื้นตัวแกร่ง โดยในไตรมาส 3/60 น่าจะเป็นไตรมาสแรกนับตั้งแต่ไตรมาส 4/57 ที่ยอดขายสาขาเดิมจะกลับมาเติบโต โดยยอดขายสาขาเดิมในเดือนก.ค.เติบโต 2.7% และเร่งขึ้นมาอยู่ที่ประมาณ 10% ในเดือนส.ค. เนื่องจากมีฐานต่ำในช่วงเวลาเดียวกันของปีก่อนหน้า ประกอบกับยอดขายอาหารแห้งและผลิตภัณฑ์ของใช้ในบ้านสูงขึ้น แนวโน้มการเติบโตแข็งแกร่งนี้น่าจะต่อเนื่องมายังเดือนก.ย. เนื่องจากปัจจัยบวกดังกล่าวยังคงอยู่ 
ดังนั้น คาดว่ายอดขายสาขาเดิมในไตรมาสนี้จะขยายตัวได้สูงถึง 6% และจะน่าตื่นเต้นขึ้นอีกในไตรมาส 4/60 เนื่องจากยอดขายสาขาเดิมมีแนวโน้มที่จะขยายตัวได้ถึง 7% หนุนโดยฐานที่ต่ำมากในช่วงไว้อาลัยในไตรมาส 4/59 เพื่อสะท้อนปัจจัยการฟื้นตัวแกร่ง จึงได้ปรับเพิ่มประมาณการกำไรของ BJC ปี 60 และ 61 ขึ้น 4% และ 8% ตามลำดับ 
ทั้งนี้ แม้ยอดขายสาขาเดิมของ BIGC จะเติบโตแกร่งในไตรมาส 3/60 กำไรของ BJC อาจชะลอตัวจากช่วงเดียวกันของปีก่อน เนื่องจากมีฐานสูงจากอัตรากำไรสูงกว่าปกติถึง 17.8% ในไตรมาส 3/59 อีกทั้ง BJC ยังไม่สามารถใช้ประโยชน์ทางด้านภาษีจากดอกเบี้ยของเงินกู้ที่ใช้ในการซื้อกิจการ BIGC จนกว่าการปรับโครงสร้างภายในจะแล้วเสร็จในไตรมาส 4/60 ดังนั้น อัตราดอกเบี้ยจ่ายสำหรับไตรมาส 3/60 จะยังอยู่ในระดับสูง ดังนั้นแม้ธุรกิจอื่นๆ ของ BJC จะเติบโตดี กำไรสุทธิต่อหุ้นจะยังทรงตัวในไตรมาส 3/60